Ego H[erveus], comes Nivernensis, notum facio presentibus et futuris quod, cum controversia verteretur inter me, ex una parte, et abbatem et conventum Beati Benedicti, ex altera, super tenemento de Hasnon, ego volens anime mee providere, dictis abbati et conventui quidquid juris habebam in dicto tenemento pro remedio anime mee et antecessorum meorum dedi et concessi pacifice in perpetuum possidendum, dicti vero abbas et conventus mihi pro amore Dei amicabiliter promiserunt unam missam pro Christi fidelibus ob remissionem peccatorum meorum et antecessorum meorum singulis diebus in perpetuum celebrandam. Et ut donum magis ratum et stabile permaneat presentem paginam feci, sigilli mei munimine roborari. Actum anno Domini millesimo ducentesimo decimo octavo, mense julio.